Gaan Pretoria en Johannesburg ANC-EFF-regerings kry?Argieffoto Persoonlike verhoudinge kan die deurslag gee in die vraag of die ANC en die EFF teen die DA gaan saamspan in die twee grootste Gautengse metropole. Dit is uit verskillende oorde aan Maroela Media gesê. Die ANC en EFF kon vanoggend in Port Elizabeth nie daarin slaag om die DA se nasionale voorsitter, Athol Trollip, as burgemeester van die Nelson Mandelabaai-metro te ontsetel nie nadat die DA-speaker, Jonathan Lawack, ŉ mosie van wantroue in Trollip onbepaald uitgestel het te midde van chaotiese tonele in die raadsaal. Die verwagting is dat Trollip in elk geval so ŉ mosie sal oorleef, met die steun van die ACDP, Cope, die AIC en die Patriotic Alliance, nadat laasgenoemde twee partye hul steun aan Trollip toegesê het, na bewering vir onderskeidelik ŉ komitee-voorsitterskap en ŉ pos op die burgemeesterskomitee. Julius Malema, EFF-leier, het vroeër vanjaar gedreig dat die EFF die DA “ŉ les gaan leer” in al drie metro’s waar die DA van EFF-steun afhanklik is om te regeer, tensy die DA onteiening van grond sonder vergoeding steun. Julius Malema Foto: ANA Dit weier die DA volstrek om te doen, wat aanleiding gegee het tot die EFF se steun aan die mosie van wantroue in Trollip. Die vraag is nou of inwoners van Johannesburg en die Tshwane-metro in Pretoria hulself moet staal vir soortgelyke gebeure in dié twee metro’s, waar kleiner partye nie die DA sal kan red teen ŉ gesamentlike aanslag van die ANC en EFF nie. Gaan Johannesburg en die Tshwane-metro dus binnekort ŉ ANC/EFF-regering kry? Dit hang natuurlik van die EFF af, as die party wat die magsbalans in albei metro’s beheer, maar navrae aan EFF-lede het hierdie week aan die lig gebring dat die rooi brigade oudergewoonte – soos uitgeslape derde grootste partye wêreldwyd – hul opsies oop hou en hul kaarte naby hul bors speel. Die opruiende uitsprake wat die naweek teen die EFF gemaak is deur DA-leiersfigure soos Trollip en die DA-hoofsweep, John Steenhuisen, het ook nie ongesiens verbygegaan in die EFF nie. Solly Msimanga, burgemeester van Tshwane. Foto: http://da-gpl.co.za/ DA-bronne in sowel Johannesburg as Pretoria was oor die naweek onseker oor wat hul rooi samewerkende vennote gaan doen, maar het uitgewys dat sowel Herman Mashaba, burgemeester van Johannesburg, as Solly Msimanga, burgemeester van die Tshwane-metro, aansienlik harder gewerk het as Trollip om ŉ goeie verhouding met die EFF te vestig. Die EFF het in die verlede al verskeie komplimente oor Msimanga uitgespreek, en Mashaba se goeie verhoudinge met EFF-raadslede en sommiges in die EFF-leierskap is welbekend. Mashaba het byvoorbeeld, voor die aanvaarding van die mees onlangse metrobegroting, eers ŉ wegbreeksessie met Johannesburg se EFF-koukus gehou om te hoor hoe die EFF se voorkeure in die begroting geakkommodeer sal word. Ook Msimanga handhaaf ŉ oopdeur-beleid met die EFF, wat al op praktiese vlak tot samewerking gelei het. Dit is aspekte soos hierdie wat DA-lede in Johannesburg en die Tshwane-metro in Pretoria – en in ander stadsrade soos Thabazimbi en die Modimolle-stadsraad in Nylstroom, waar die magsbalans vergelykbaar is – moed gee dat die EFF nie sy lot by die ANC sal ingooi nie.